จับตา VNT เปิดกระโดด! หลัง PTTGC ตั้งโต๊ะเทนเดอร์ 39 บาท
จับตา VNT เปิดกระโดด! หลัง PTTGC ตั้งโต๊ะเทนเดอร์ 39 บาท ก่อนเพิกถอนออกจากตลาดฯ
จับตา VNT เปิดกระโดด! หลัง PTTGC ตั้งโต๊ะเทนเดอร์ 39 บาท ก่อนเพิกถอนออกจากตลาดฯ
19 มี.ค. 2564

บริษัท วีนิไทย จำกัด (มหาชน) หรือ VNT เปิดเผยข้อมูลผ่านตลาดหลักทรัพย์แห่งประเทศไทย (ตลท.) ว่าที่ประชุมคณะกรรมการบริษัทมีมติให้เสนอต่อที่ประชุมสามัญผู้ถือหุ้นประจำปี 2564 เพื่อพิจารณาอนุมัติการเพิกถอนหุ้นของบริษัทออกจากการเป็นหลักทรัพย์จดทะเบียนในตลาดหลักทรัพย์แห่งประเทศไทย (ตลาดหลักทรัพย์ฯ) สืบเนื่องจากเมื่อวันที่18 มีนาคม 2564 บริษัทได้รับหนังสือจาก AGC Inc. (AGC) และบริษัท พีทีที โกลบอล เคมิคอล จำกัด (มหาชน) หรือ PTTGC ซึ่งเป็นผู้ถือหุ้นรายใหญ่ของบริษัทในสัดส่วนร้อยละ 58.78 และร้อยละ 24.98 ของจำนวนหุ้นที่ออกจำหน่ายแล้วทั้งหมด ตามลำดับ
โดย AGC และ PTTGC แจ้งความประสงค์ที่จะให้บริษัทเสนอต่อคณะกรรมการบริษัทและผู้ถือหุ้นของบริษัทเพื่อพิจารณาการเพิกถอนหลักทรัพย์ของบริษัทออกจากตลาดหลักทรัพย์ โดย PTTGC จะเป็นผู้ทำคำเสนอซื้อหลักทรัพย์ทั้งหมดของบริษัท เพื่อการเพิกถอนหลักทรัพย์ของบริษัทออกจากตลาดหลักทรัพย์ ทั้งนี้ PTTGC จะรับซื้อหุ้นสามัญทั้งหมดของบริษัทที่มีผู้ตอบรับคำเสนอซื้อทั้งหมดในการทำคำเสนอซื้อดังกล่าว (การทำคำเสนอซื้อหลักทรัพย์) การเข้าทำการเสนอซื้อหลักทรัพย์ทั้งหมดของบริษัท เพื่อการเพิกถอนหลักทรัพย์ของบริษัทออกจากตลาดหลักทรัพย์ฯ จะเป็นไปตามประกาศคณะกรรมการกำกับตลาดทุนที่ ทจ .12/2554 เรื่อง หลักเกณฑ์ เงื่อนไข และวิธีการในการเข้าถือหลักทรัพย์เพื่อครอบงำกิจการ ลงวันที่ 13 พฤษภาคม 2554 (และที่มีการแก้ไขเพิ่มเติม) (“ประกาศการเข้าถือหลักทรัพย์เพื่อครอบงำกิจการ)
ทั้งนี้ PTTGC จะเสนอซื้อหุ้นสามัญของบริษัทจากผู้ถือหุ้นทุกรายในราคาหุ้นละ 39 บาท (ราคาเสนอซื้อ) ซึ่งราคาดังกล่าวเป็นราคาที่ไม่ต่ำกว่าราคาสูงสุดของราคาเสนอซื้อเพื่อการเพิกถอนหลักทรัพย์ที่คำนวณตามเกณฑ์ที่กำหนด โดยประกาศการเข้าถือหลักทรัพย์เพื่อครอบงำกิจการ ทั้งนี้ บริษัทได้รับแจ้งว่า AGC จะไม่ทำการเสนอขายหุ้นจำนวน 696,663,509 หุ้นที่ AGC ถืออยู่ในบริษัทในการเสนอซื้อหุ้นสามัญของบริษัทโดย PTTGC ดังกล่าวข้างต้น
โดยหากการทำคำเสนอซื้อหลักทรัพย์โดย PTTGC และการเพิกถอนหุ้นสามัญของบริษัทออกจากการเป็นหลักทรัพย์จดทะเบียนในตลาดหลักทรัพย์ฯ สำเร็จแล้ว บริษัท, AGC และ PTTGC มีแผนการที่จะปรับโครงสร้างโดยการควบบริษัทตามพระราชบัญญัติบริษัทมหาชนจำกัด พ.ศ. 2535 (และที่มีการแก้ไขเพิ่มเติม) โดยบริษัทจะควบบริษัทกับบริษัทไทยอาซาฮีเคมีภัณฑ์ จำกัด ซึ่งเป็นบริษัทย่อยของ AGC ทั้งนี้เมื่อได้ปฏิบัติตามเงื่อนไขที่เกี่ยวข้องครบถ้วนแล้ว
ขณะเดียวกันมีมติอนุมัติโดยความเห็นชอบของกรรมการอิสระซึ่งไม่มีส่วนได้เสียในเรื่องดังกล่าว ให้แต่งตั้งบริษัท ที่ปรึกษา เอเชีย พลัส จำกัด เป็นที่ปรึกษาทางการเงินอิสระ (Independent Financial Advisor หรือ IFA) เพื่อให้ความเห็นเกี่ยวกับการเพิกถอนหลักทรัพย์ต่อผู้ถือหุ้นของบริษัท โดยบริษัทจะมีการประชุมสามัญผู้ถือหุ้นประจำปี 2564 ในวันที่ 27 เมษายน 2564
ด้านราคาหุ้น VNT ปิดตลาดวานนี้ที่ระดับ 36.75 บาท ปรับตัวขึ้น 0.75 บาท หรือ 2.08% ด้วยมูลค่าการซื้อขาย 43.90 ล้านบาท